
GENERÁLNY PARDON NA VYRADENIE NEEXISTUJÚCICH VOZIDIEL 

Od 15. júla 2025 do 14. januára 2026 platí v Slovenskej republike generálny pardon, ktorý ponúka mimoriadnu možnosť na vyradenie tzv. neexistujúcich vozidiel z evidencie.
Počas tohto šesťmesačného obdobia sa správny poplatok za vyradenie zníži z doterajších 500 eur na 50 eur, ktoré sa uhrádzajú do Environmentálneho fondu.
Kroky pri vyradení neexistujúceho vozidla: 
1. Podanie žiadosti: Žiadosť o vydanie rozhodnutia o neexistencii vozidla sa podáva na príslušnom okresnom úrade, odbore starostlivosti o životné prostredie.
2. Náležitosti žiadosti: Žiadosť musí obsahovať identifikačné údaje držiteľa vozidla, identifikačné údaje o vozidle (VIN číslo) a vysvetlenie dôvodov, prečo vozidlo už fyzicky neexistuje (napr. bolo rozobraté, zošrotované bez dokladu a pod.).
3. Vydanie rozhodnutia: Ak okresný úrad nebude mať pochybnosti o pravdivosti tvrdení uvedených v žiadosti, vydá rozhodnutie o neexistencii vozidla.
4. Vyradenie vozidla z evidencie: Po vydaní rozhodnutia o neexistencii vozidla je možné požiadať na ktoromkoľvek dopravnom inšpektoráte o vyradenie vozidla z evidencie, bez nutnosti jeho fyzického odovzdania. Správny poplatok za takéto vyradenie je 5 eur. 
Po uplynutí generálneho pardonu sa poplatok vráti na pôvodnú výšku 500 eur. 
